पाएं अपने शहर की ताज़ा ख़बरें और फ्री ई-पेपरडाउनलोड करें
लंबे इंतजार के बाद आखिरकार 18 प्लस के लोगों को कोरोना से कवच उपलब्ध करवाने के लिए बुधवार से वैक्सीनेशन प्रारंभ हो गया है। वैक्सीनेशन के लिए जिले भर में एक मात्र सेंटर जिला मुख्यालय स्थित उत्कृष्ट विद्यालय में बनाया गया था। यहां पर वैक्सीन लगवाने के लिए युवाओं में उत्साह चुनाव में पहली वार वोट डालने जैसा दिखाई दिया। वे समय से पहले ही लाइन में खड़े हो गए थे और अपनी बारी आने तक बेसब्री से इंतजार भी किया।
बचाव और राहत का टीका लगने के बाद इन युवाओं ने कहा कि अब उनका जीवन काफी हद तक सुरक्षित हो जाएगा। पहले दिन 18 प्लस वाले उन्हीं लोगों टीका लगवाया गया, जिन्होंने ऑन लाइन तरीके से रजिस्ट्रेशन कराकर अपना स्लॉट बुक कराया था। पहले दिन 100 लोगों को वैक्सीन लगाने का लक्ष्य निर्धारित किया गया था, जिसमें से 91 लोगों ने पहुंचकर टीका लगवाया है।
जिला मुख्यालय स्थित उत्कृष्ट विद्यालय में सुबह 9 बजे से वैक्सीन का टीका लगना था, लेकिन 18 प्लस वाले सुबह 8 बजे से ही आकर लाइन में खड़े हो गए थे। यहां पर स्वास्थ्य विभाग से नर्स शारदा जोशी और सुरेखा पर्ते ने सुबह 8.30 बजे पहुंचकर वैक्सीन लगाने की तैयारी कर ली थी। सबसे पहले 24 साल की शुभि तिवारी ने वैक्सीन का टीका लगवाया। टीका लगवाने के बाद उसका कहना था कि वैक्सीन लगने के बाद अब वह अपने आपको से सुरक्षित महसूस कर रही हूं। जीवन की सुरक्षा के लिए सभी को वैक्सीन लगवाना चाहिए।
स्वास्थ्य मंत्री ने पहुंच कर युवाओं से की चर्चा
प्रदेश के स्वास्थ्य मंत्री डॉ. प्रभुराम चौधरी दोपहर सवा तीन बजे उत्कृष्ट विद्यालय के वैक्सीनेशन सेंटर पर पहुंचे। यहां पर उन्होंने टीका लगवाने के लिए आए लोगों से चर्चा की और संक्रमण से बचाव को लेकर सतर्कता बरतने की सलाह दी।
2800 लोगों का वैक्सीनेशन का लक्ष्य था जिसमें 1388 लोगों ने लगवाई वैक्सीन
जिले के 34 केंद्रों पर बुधवार को 2800 लोगों को वैक्सीन लगाने का लक्ष्य रखा गया था, लेकिन वैक्सीन लगवाने के लिए मात्र 1388 लोग पहुंचे। जिनमें 45 प्लस वाले 816 और 60 प्लस के 366 लोगों ने पहला और दूसरा डोज लगवाया है। वहीं 18 प्लस वाले 178 लोगों को वैक्सीन लगी है, इनमें रायसेन के उत्कृष्ट विद्यालय में 91 और शेष 87 लोग फ्रंट लाइन के सरकारी कर्मचारी है।
मां और बेटे ने एक साथ लगवाई वैक्सीन
रायसेन निवासी 24 वर्षीय राजेश मिश्रा अपनी मां वंदना मिश्रा के साथ वैक्सीन लगवाने के लिए पहुंचे। पहले बेटे ने फिर मां ने वैक्सीन का टीका लगवाया। राजेश ने बताया कि वैक्सीन कब लग गई पता ही नहीं चला । मैं और मेरी मां को वैक्सीन का टीका लग जाने से हमारा कोरोना संक्रमण से बचाव हो जाएगा। इसी तरह जिला पंचायत सीईओ पीसी शर्मा के बेटे तरुण शर्मा ने भी लाइन में लग कर वैक्सीन का टीका लगवाया।
18 प्लस के लिए अभी 2500 डोज उपलब्ध
बुधवार से 18 प्लस के लोगों को वैक्सीन लगना प्रारंभ हो गई है। जिले भर में अलग-अलग तारीखों में टीके लगाए जाएंगे, इसके लिए करीब 2500 डोज उपलब्ध है। जिन्होंने रजिस्ट्रेशन करा लिया है, उनको टीका लगाया जाएगा।
-डॉ. सोमन दास, जिला टीकाकरण अधिकारी, रायसेन।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn